NEX พุ่ง 5% รับข่าว “คมนาคม” เร่งแผนใช้รถไฟ EV เร็วขึ้น โบรกฯ ชี้ Q3 พลิกมีกำไร
NEX พุ่ง 5% รับข่าวดี “ศักดิ์สยาม” เร่งแผนใช้รถไฟ EV เร็วขึ้น 2 ปี จากแผนเดิมปี 68 เป็นปี 66 ด้านโบรกฯ แนะ “ซื้อ” ชี้ไตรมาส 3/64 พลิกมีกำไร และจะโตแบบก้าวกระโดดในไตรมาส 4 จากการทยอยส่งมอบรถเมล์ EV
27 ส.ค. 2564

ผู้สื่อข่าวรายงานว่าวันนี้ (27 ส.ค. 2564) ราคาหุ้นบริษัท เน็กซ์ พอยท์ จำกัด (มหาชน) หรือ NEX ณ เวลา 16.18 น. อยู่ที่ระดับ 9.25 บาท เพิ่มขึ้น 0.45 บาท หรือ 5.11% โดยทำจุดสูงสุดที่ 9.55 บาท และทำจุดต่ำสุดที่ 8.75 บาท ด้วยมูลค่าการซื้อขาย 103.17 ล้านบาท

สำหรับปัจจัยที่ส่งผลให้ราคาหุ้น NEX ปรับตัวขึ้น คาดว่าตอบรับกรณีกระทรวงคมนาคมเร่งผลักดันการใช้รถไฟ EV เร็วขึ้นจากกำหนดเดิมปี 2568 เป็นปี 2566 ซึ่งคาดเป็นผลดีต่อ NEX ในฐานะที่เป็นบริษัทที่ประกอบธุรกิจเกี่ยวข้องกับยานยนต์ไฟฟ้า
โดย นายศักดิ์สยาม ชิดชอบ รมว.คมนาคม เป็นประธานการประชุมผลักดันการใช้เทคโนโลยียานยนต์ไฟฟ้าสำหรับการขนส่งสาธารณะกรณีรถไฟขับเคลื่อนด้วยระบบไฟฟ้า EV on Train ครั้งที่ 3  โดยที่ประชุมติดตามนโยบายของรมว.คมนาคม ที่เร่งรัดการผลักดันการใช้เทคโนโลยียานยนต์ไฟฟ้าสำหรับการขนส่งสาธารณะ กรณีรถไฟขับเคลื่อนด้วยระบบไฟฟ้า EV on Train ซึ่งจะมีการปรับปรุงแผนการนำรถไฟขับเคลื่อนด้วยระบบไฟฟ้า EV on Train ที่ใช้พลังงานไฟฟ้าจากแบตเตอรี่ที่ติดตั้งในตัวรถไฟ มาใช้ในประเทศให้เร็วขึ้นจากแผนเดิมปี 2568 เป็นปี 2566
ทั้งนี้ในปี 2564 จะดำเนินการศึกษาและออกแบบรถไฟ EV ที่เหมาะสมกับประเทศไทย จากนั้นในปี 2565 จะเป็นการเตรียมการและดำเนินการดัดแปลงรถไฟ EV จากรถจักรเก่า และในปี 2566 ดำเนินการทดสอบรถไฟ EV ในศูนย์ทดสอบและทดลองวิ่งในเส้นทาง
นอกจากนี้ยังได้ดำเนินการจัดทำแผนการดำเนินงาน นำรถไฟขับเคลื่อนด้วยระบบไฟฟ้า EV on Train มาใช้ในประเทศไทย โดยมีแผนครอบคลุมตั้งแต่ปี 2564 จนถึงปี 2576
โดยมีโครงการระยะสั้นที่ทางกรมขนส่งทางราง (ขร.) ร่วมกับการรถไฟแห่งประเทศไทย (รฟท.) สถาบันวิจัยและพัฒนาเทคโนโลยีระบบราง (องค์กรมหาชน) และสถาบันการศึกษา จะร่วมมือกันปรับปรุงรถจักรเก่า GEK หรือ Alsthom เป็นระบบ Battery Locomotive จำนวน 4 คัน ให้แล้วเสร็จในปี 2566 และโครงการจัดหารถจักรสับเปลี่ยน (Battery Shunting Locomotive) จำนวน 20 คัน ที่จะนำมาใช้งานภายในปี 2567
ด้านบล.ฟินันเซีย ไซรัส ระบุในบทวิเคราะห์ฯ แนะนำ “ซื้อ” NEX ซึ่งมีการคาดผลการดำเนินงานเริ่ม Turnaround ผ่านส่วนแบ่งกำไรจาก บริษัท แอ๊บโซลูท แอสเซมบลี จำกัด (AAB) ที่จะเข้ามา โดยคาด NEX จะมีกำไรในไตรมาส 3/2564 และโตแบบก้าวกระโดดในไตรมาส 4/2564 จากการทยอยส่งมอบรถเมล์ EV และในปี 2565 นั้นมีโอกาสได้คำสั่งซื้อรถเมล์และรถบรรทุก EV สูงถึง 6 พันคัน ซึ่งเป็นตลาดที่ยังแข่งขันต่ำหนุนการเติบโตระยะยาว
อย่างไรก็ตามคาดกำไรปี 2564 อยู่ที่ 501 ล้านบาท พลิกจากขาดทุนสุทธิในปีก่อน 213.59  ล้านบาท และคาดเพิ่มขึ้น 192% จากงวดเดียวกันของปีก่อน ส่วนในปี 2565 มอง NEX เป็นผู้เล่นในกลุ่ม EV ที่น่าสนใจสุด โดยให้ราคาเป้าหมาย 12 บาท
ขณะเดียวกันบล.ไทยพาณิชย์ จำกัด ระบุในบทวิเคราะห์ (26 ส.ค.2564) โดยแนะนำ “เก็งกำไร” NEX ซึ่งคาดไตรมาส 3 พลิกมีกำไร และจะเติบโตแบบก้าวกระโดดในไตรมาส 4/2564
 
 
 